Pahakelong han i likisi ko kawasan ni Wufong

## Pahakelong han i likisi ko kawasan ni Wufong (讓吳鳳神話故事走入歷史)

### Pipalasawad to fodawan faco ni Wufong (摧毀吳鳳銅像)
Pitedalan no Taywan i 1987 mihecaan i, “Taywan yincuminco salongoc yofayof” palowad to kinapinapina piliyang a demak, nai saka 1 folad, itira i Huaxicie no Taipisi mipa’orip to tasalamaan fafahiyan pirarakat, miliyang to pi’ot’ot to tadem no Bunun ko sifo no Nanto, tereken ko tamdaw i kowang: mipa’orip to kapah no Cozoku finacadan ci Tang Yingshen, mo’ecela rakat: mipeleng to kawasan ni Wufong micikeroh patikoen ko sera ako sanay a onto, i 1987 miheca o katapi’elalan no yincumin a onto koya mihecaan itiya.

Awaayko sapipatirengan to fiw no Cozoku a tamdaw, mangalef o pipatireng to fiw ni Wufong, paretatenga ko yincumin to kimad ni Wufong, saheto nai Mancin a ni lengatan, talacowa o Dipong to ano eca Komintang to, saheto o misamangahay pisanga’ no mikowanay a kawasan kimad, milongoc cangra to pipalasawad to tilid i sifana’ to “mikinafalahay to tireng a tamdaw ci Wufong”, mimangahan a demak a sifana’ a tilid.

Palowad to masacalayay dadoedo miliyang to kawasan kimad ni Wufong ko Taywan yincuminco salongoc yofayof, halo 1987 miheca 9 folad 9 romi’ad (kasofocan ni Wufong), toya romi’ad itira i ka’ayaw no siataw no Ciayi cilamalay mipapelo ato mirarakat, miteleng cangra to “maanen aca, Wufong, caayko tadamaanay kiso”, “Pidemak to fodawan faco ni Wufong” sanay a tilid miliyang, pasayra mitekoll to fitaol i fodawan ni Wufong, herek no lahok tayra i Ciayi siencenfo pafeli to saliyang a tilid.

1987 miheca 9 folad 12 romi’ad ’ayaw no lahok, o kapah no yincumin micayat to tilid “O niyaro’ no Cozoko caay ko ni Wufong a niyaro’” sanay, nai Taywan daykako romakat pasi kiwikopo, patorod to piliyang a tilid ci Mao Gaowen citidongay, milongoc palasawad to tilid i hong no kaemangay to kawasan ni Wufong salongoc. Paretatenga ko yincumin to pipalakawas ci Wufongan, caay ko mikinafalahay to tireng tadamaanay tamdaw ci Wufong.

Nikawrira oni miliyangay palakawasay kimad ni Wufong a onto, ikor no cecay miheca i, citodongay a Komitang caay pikihar to piliyang no sakapot no yincumin, o citodongay kiwikopo awaay ko temitemik.

Lin Zhefu (Abel Lin) hakasi a pikonlingan URM, nawhani ano tayra miraayay i Canada ko pinanam malaom ko payso. Ona tayraay to i Amilika, Canada, Dipong ci Lin Zongzheng itiya, milayap to saka 4 liyad URM cecayay folad a pikonling. Paherek minanam minokay tayni Taywan ci Lin Zongzheng i, malakakeridan to no URM i Taywan saka, pasifana’ to caay ko nifolawan ko piliyang sanay a sifana’.

Pitiposan no 1988 mihecaan itiya, itini to i Taywan ko pinanaman, itini Taynan Koupei kiwkay saka 9 lekad pinanam to URM, sahato o yincumin ko mikihatiyaay itiya, ci Lin Zongzheng ko citodongay kakeridan, saikoray romi’ad to dadaya sa’opo, masasowasowal cangra to pakayniay “kawasan ni Wufong”, oya minanamay paretatenga “mikinafalahay to tireng” a Wufong o mangahay kawasan saan, mitelek sapidipotaw to sakatari’ang no yincumin, pelengaw ita ko fodawan faco ni Wufong i ka’ayaw siataw no cinamalay i Ciayi sato, malo “paherekan no pinanam” tonini liyad saan cangra.

Saikoray romi’ad no 1988 miheca itiya, o pipaikr no yincumin to hatiniay lafin to pilokes pisamsam a lisin koni. I 12 folad 31 romi’ad ’ayaw no lahok, “sakapot milefekay to fodawan faco ni Wufong” a yincumin, halo ci Pasuya Tiakiana Cozoku tamdaw, Masao Nikar ’Amis a tamdaw, Kavas Takistaulan, aci Tiang Qulmutan, Bunun tamdaw, Danav Pakikeli, Ripun, Ngedrel, Chen Xiongshu aci DremdremanTjausunug Paiwan tamdaw, Tuau Yugehai, Laysa Akyo aci Yukuy Watan Tayal tamdaw, Lin Zongzheng, Huang Zhaokai, Dai Zhenyao, Liu Fengsong, Zhan Yihua, Chen Wenzhi, Zeng Junren, Pan Jianer, Huang Lingna 30 ko tamdaw itiya.

Onini a lalowadan ci Lin Zongzheng ko misa’osiay to “pipeleng mitaroh to fodawan faco ni Wufong” a ratoh no demak, saka o kapolong nipanganganan no yincumin a pihapiw.

Lalowadan a demak no pihapiw matiniay: “1. Onini a demak o nano nilonokan no finawlan a yincumin, polong no kasakapot ato finawlan o palaheci to naifaloco’an no yincumin, o padama to sapilaheciaw a demak no yincumin a sacoker, miahowid kami tonini. 2. Caay ko “sa’opo” a todong koni, o pipeleng to milokesay to yincumin a kawasan demak, caay pirakarak no niyam koni, o sapitadoaw mitefad to fodawan a nipatorodan no Caiyisi sifo i patefaday a Secehuy. 3. Oya misolap mitena’ay a citodongay, pateked to syakay ato sarikec kami. 4. Ikor no Secehuy a misafa’eloh to roma a fodawan, mangalay kami mikilim to payso ano eca matayalay tonini. Mato manga’ay mapatireng ko “piharatengan pitiw no 228”, o nipafaloco’an no finawlan no Tawan ko nian.”  

“Sakapot milefekay to fodawan faco ni Wufong” a yincumin, mipatala to sakadademak to marar a rosaros, marar a kadang, waya toaso, tosaay paliding…, misi’ayaw haca to imeng mipalo to sakapot, mikalic i fafaed, pakafit to waya a toaso i tatirengan ni Wufong ko mitiliday no Yisan sinkakoyin ci Kavas Takistaulan aci Danav Pakikeli itiya, kiraromot han to no imeng i sasera itiya, madoka’ milafin i isingan cangra.

Nai pipelengan to fodawan faco ni Wufong a pisahalaka tangasa teked a pidemak, o mo’etepay aca ko romi’adan. Saka laheci sa i herek no lahok to cecay ko toki itiya, no kikian saka polin no fodawan faco ni Wufong, mahaenay a demakan, o pisacakocakod ni Lin Zongzheng micala’ to “Haliloya, Haliloya.” Sanay, oya sakapot ala taketakec sato malipahak mapolong.

Kalekapot mitaroh ko kapah no yincumin, masongila’ mapeleng koya fodawan faco ni Wufong ka’ayaw no cilamalay i siataw no Ciayi, caay ko rahodayay demaken koni, oya saka 9 liyad a URM sakapot nidemakan ko kalaheci, oya tadamaanay tayal no URM han aca.

Marepet no imeng ko tatoloay ca Lin Zongzheng, Zeng Junren aci Pan Jianer, marofo to cecay lipay, ikor ala 10 ’ofad payso ko sapipasadak cangraan, oya pasadakay to payso o ising no mata a Taynansi ci Zheng Shenghui ko tayra sanay i pirofoan i Caiyi pasadak to tamdaw.

O paki likisiay ato sini’adaay a pisetek koni, oya miliclicay o nano pingkosi no Militaw ci Lin Qingang fingkosi itiya, nawhani matiniay kalalitemoh, mapamo’ecel aca ko nia fodawan faco ni Wufong. Ikor to no tosa folad, kinacecay ni Lin Qingang miliclic misetek toya tatoloay tamdaw a palasawad to raraw, oya mikinsaay caay to pacakat tonini a demak, nanoyaan sa malaheci itiya.

Ikor no pipalasawad to fodawan faco ni Wufong, mipaca’of to ko Komintang itiya: nai 1989 miheca 3 folad 1 romi’ad, laloma’an citodongay (Nicenpo) oya Wufongsiang falicen pala Alisansiang; 9 folad 12 roi’ad, Koli nikawitay palasawaden nai pitilidan ko pakayniay kimad ni Wufong i hong, saka oya “mikinafalahay to tireng” sanay a kawasan nanoyaan sato malasawad, mapatiyol to ko katari’ang no yincumin. Yincuminco wiyinhuy nai 1998 miheca 11 folad 6 romi’ad, misetek mihapiw o nao “Tsao finacadan” mafalic pala “Cozo finacadan” sato.

Picaliwan a tilid, nai Lise to’ek. Cifaloco’ay no timol nilicayan ci Huang Zhaokai, milicayay ci Zheng Peiwen, 2018 Taynan sisifo ponkaci mirina’ay.

Mifalicay ci Masao Nikar.